陈师道
答魏衍黄预勉余作诗
我诗浅短子贡墙，众目俯视无留藏。
句中有眼黄别驾，洗涤烦热生清凉。
人言我语胜黄语，扶竖夜燎齐朝光。
三年不见万里外，安得奋身置汝傍。
迩来诸子复秀发，曾未几见加端章。
剩欲摧藏让头角，岂是有意群儿伤。
於人无怨我何憾，爱者尚众犹吾乡。
平生不自解嘲诮，祸来亦复非周防。
我衰气索不自振，正赖好语能恢张。
诗家小魏新有声，旧传秀句西里黄。
後生学行阙师友，临路不进空回遑。
看君事业青云上，听渠螟蟘生膏肓。